b'\n_START_ARTICLE_\nZdravili\xc5\xa1\xc4\x8de Roga\xc5\xa1ka\n_START_PARAGRAPH_\nZdravili\xc5\xa1\xc4\x8de Roga\xc5\xa1ka je znano zdravili\xc5\xa1\xc4\x8de na jugovzhodni meji Slovenije, ki slovi predvsem po termalnih in mineralnih vodah.\n_START_SECTION_\nGeografija\n_START_PARAGRAPH_\nZdravili\xc5\xa1\xc4\x8de stoji v centru Roga\xc5\xa1ke Slatine. Mikroklima je zmerno kontinentalna. Srednja letna temperatura je 9,6\xc2\xbaC, srednja julijska pa 19,7\xc2\xbaC. Jesenski meseci so toplej\xc5\xa1i od pomladnih. Bli\xc5\xbenje gozdnate gore podro\xc4\x8dje zdravili\xc5\xa1\xc4\x8da varujejo pred mo\xc4\x8dnimi vetrovi.\n_START_SECTION_\nZgodovina\n_START_PARAGRAPH_\nZdravili\xc5\xa1\xc4\x8de je nastalo v neposredni bli\xc5\xbeini vrelcev mineralne vode, ki so v listini salzbur\xc5\xa1kega nad\xc5\xa1kofa Konrada omenjeni \xc5\xbee v 12. stoletju. Glas o zdravilni vodi pa se je raz\xc5\xa1iril ob \xc4\x8dude\xc5\xbeni ozdravitvi bana Petra Zrinskega leta 1665. Za\xc4\x8detek razvoja zdravili\xc5\xa1\xc4\x8da ozna\xc4\x8duje leto 1676, ko je bilo ob vrelcu postavljeno prvo gosti\xc5\xa1\xc4\x8de._NEWLINE_Mineralna voda iz Roga\xc5\xa1ke Slatine se je v zdravni\xc5\xa1ki praksi uveljavila leta 1680, ko je vodo opisal dr. Paul Sorbait, ter jo poimenoval Acidulae Roitschenses - roga\xc5\xa1ka kislica (slatina) po bli\xc5\xbenjem starem trgu Rogatec._NEWLINE_Kljub slovesu vode pa je zdravili\xc5\xa1\xc4\x8de ohranilo va\xc5\xa1ki zna\xc4\x8daj vse do za\xc4\x8detka 19. stoletja. Takrat so se stanovi odlo\xc4\x8dili ustanoviti moderno, de\xc5\xbeelno vodeno zdravili\xc5\xa1\xc4\x8de ter tako urediti trgovanje z vodo vedno bolj slove\xc4\x8dih vrelcev._NEWLINE_Zdravili\xc5\xa1\xc4\x8de je pri\xc4\x8delo dobivati vedno bolj moderno podobo. Jedro zasnove je klasicisti\xc4\x8den vrt - park, ob obrobju pa so se z izgradnjo templja nad osrednjim vrelcem, prvega zdravili\xc5\xa1kega doma in kopali\xc5\xa1\xc4\x8da Styria zvrstile zdravili\xc5\xa1ke stavbe._NEWLINE_Vedno bolj priljubljeno vodo so v zdravili\xc5\xa1\xc4\x8du polnili v steklenice izdelane na ju\xc5\xbenih obronkih Bo\xc4\x8da, ob polovici 19. stoletja so jih prodali \xc5\xbee pribli\xc5\xbeno 500 000._NEWLINE_Do konca 19. stoletja se je ustanova \xc5\xbee tako raz\xc5\xa1irila, da v nasprotju s tradicijo zdravili\xc5\xa1\xc4\x8d niso namestili zdravnika kot ravnatelja. Zlato dobo, ko je bilo Zdravili\xc5\xa1\xc4\x8de Roga\xc5\xa1ka tretje v evropi, sta prekinili svetovni vojni in s tem povezana izguba trga. Pomembnej\xc5\xa1a dela so se v zdravili\xc5\xa1\xc4\x8du nadaljevala \xc5\xa1ele po letu 1951, ko so trajno uredili oskrbo z vodo z vrtinami, da so lahko sledili potrebam ponovno nara\xc5\xa1\xc4\x8dajo\xc4\x8dega povpra\xc5\xa1evanja. Zaradi novih zajetij globoko pod zemljo je ve\xc4\x8dina povr\xc5\xa1inskih vrelcev izgubila vodnatost ali pa povsem presahnila.\n_START_SECTION_\nIndikacije\n_START_PARAGRAPH_\nBolezeni prebavnih organov (po\xc5\xbeiralnik, \xc5\xbeelodca, dvanajstnika, jeter, \xc5\xbeol\xc4\x8dnih vodov, trebu\xc5\xa1ne slinavke in sladkorne bolezni.\n_START_SECTION_\nKontraindikacije\n_START_PARAGRAPH_\nTe\xc5\xbeke funkcionalne po\xc5\xa1kodbe ledvic, poslab\xc5\xa1anje pri du\xc5\xa1evnih boleznih.\n_START_SECTION_\nTerme\n_START_PARAGRAPH_\nZdravili\xc5\xa1\xc4\x8de poleg pitja mineralne vode ponuja tudi kopali\xc5\xa1\xc4\x8de - terme. Neko\xc4\x8d delujo\xc4\x8de higiensko kopali\xc5\xa1\xc4\x8de se je nahajalo v zgradbi Hidroterapije. Prvi zunanji bazen so postavili v osemdesetih letih prej\xc5\xa1njega stoletja, ter jih kasneje modernizirali v Roga\xc5\xa1ko Riviero .\n_START_SECTION_\nRekreacija\n_START_PARAGRAPH_\nSprehodi po holtikulturno urejenih parkih, pokriti in odkriti bazeni, tenis, namizni tenis,vo\xc5\xbenja s kolesi, lov ribolov, gozdna trim steza itd.'